**Grad Koprivnica**

**Javni poziv za sufinanciranje manifestacija i festivala u organizaciji udruga građana u 2023. godini**

Upute za prijavitelje

Rok za dostavu prijava: 15.12.2023., odnosno

do iskorištenja sredstava

**Sadržaj**

|  |  |  |
| --- | --- | --- |
| Točka 1. | * 1. Uvod……………………………………………………………… | 2 |
|  | * 1. Cilj Javnog poziva i prioritetna područja za dodjelu sredstava …. | 2 |
|  | * 1. Planirani iznosi, ukupna vrijednost Javnog poziva i prioritetna područja ……………………………………………..................... | 2 |
| Točka 2. | 2.1. Prihvatljivi prijavitelji ………………........................................... | 3 |
|  | 2.2. Prihvatljivi i neprihvatljivi troškovi .............................................. | 3 |
| Točka 3. | Kako se prijaviti ……………………………………………………… | 4 |
| Točka 4. | Kako do odgovora na pitanja…….….................................................... | 5 |
| Točka 5. | Procjena prijava, donošenje odluke o dodjeli sredstava i ugovaranje…………………………………………………… ……… | 5 |
|  | 5.1. Procjena prijava u odnosu na propisane uvjete Javnog poziva…... | 5 |
|  | 5.2. Ocjenjivanje prijava koje su zadovoljile propisane uvjete Javnog poziva…………………………………………………………………. | 6 |
|  | 5.3. Pregovaranje i Zaključak o dodjeli sredstava ……………….…… | 6 |
|  | 5.4. Podnošenje prigovora…………………………………………….. | 6 |
|  | 5.5. Sklapanje ugovora i modeli plaćanja …………………………….. | 7 |
| Točka 6. | Izvještavanje…………………………………………………….......... | 7 |
| Točka 7. | Praćenje provedbe odobrenih i sufinanciranih programa/projekata ….. | 7 |

**Točka 1.**

* 1. **Uvod**

Udruge građana dugi niz godina provode manifestacije i festivale na području grada Koprivnice koje iz godine u godinu broje sve veći broj posjetitelja iz tuzemstva i inozemstva. Osim sve većeg broja posjetitelja, manifestacije i festivali bilježe i povećanje sadržaja, što zahtjeva opsežniju organizaciju i veća financijska sredstva.

Grad Koprivnica prepoznao je manifestacije i festivale u organizaciji udruga građana kao važnu kariku u razvoju kulturnog i turističkog života u gradu Koprivnici. Stoga je Grad Koprivnica objavio Javni poziv za sufinanciranje manifestacija i festivala u organizaciji udruga građana u 2023. godini.

Cilj Javnog poziva je poduprijeti udruge građana na organizaciju manifestacija i festivala kako bi lokalna zajednica konzumirala sveobuhvatan spektar sadržaja, te kako bi se privukao što veći broj posjetitelja u grad Koprivnicu.

Za ukupno raspoloživa sredstva u ovom Javnom pozivu od 53.000,00 eura/399.328,50 kuna mogu se natjecati udruge građana i organizacije civilnog društva (u daljnjem tekstu: „udruge građana“) upisane u registar udruga ili drugi odgovarajući registar, registar neprofitnih organizacija prema uvjetima koji su navedeni u točki 2. ovih Uputa za prijavitelje, a koje su nositelji manifestacija i festivala na području Grada Koprivnice i ne financiraju se na drugi način iz Proračuna Grada Koprivnice.

* 1. **Cilj Javnog poziva i prioritetna područja za dodjelu sredstava**

Cilj Javnog poziva je potaknuti udruge građana na aktivno uključivanje i sudjelovanje u razvoj lokalne zajednice kroz organiziranje manifestacija i festivala koje doprinose razvoju kulturnog i turističkog života u gradu Koprivnici.

Udruge građana sukladno ovom Javnom pozivu mogu podnijeti prijavu u kojoj su nositelji organiziranja manifestacije i festivala od značaja za grad Koprivnicu.

**1.3. Planirani iznosi, ukupna vrijednost Javnog poziva i prioritetna područja**

Ukupna planirana vrijednost ovog Javnog poziva je 53.000,00 eura/ 399.328,50 kuna.

Udruge građana sukladno ovom Javnom pozivu mogu podnijeti Zahtjev za sljedeća prioritetna područja:

* **Prioritetno područje 1 – manifestacije**

Najmanji iznos financijskih sredstava koji se može prijaviti za područje manifestacije i ugovoriti po pojedinoj prijavi je **132,00 eura/ 994,55 kuna**, a najveći iznos po pojedinoj prijavi je **2.654,00 eura/19.996,56 kuna**.

* **Prioritetno područje 2 - festivali**

Najmanji iznos financijskih sredstava koji se može prijaviti za područje festivali i ugovoriti po pojedinoj prijavi je **132,00 eura/994,55 kuna**, a najveći iznos po pojedinoj prijavi je **13.272,00 eura/99.997,88 kuna**.

Prijave se mogu sufinancirati u postotku od 5% do 95% iznosa ukupnih prihvatljivih troškova manifestacije i festivala.

**Okvirni broj planiranih sklopljenih ugovora u području manifestacija je 35 neovisno o području djelovanja.**

**Okvirni broj planiranih sklopljenih ugovora u području festivala je 5 i to po jedan ugovor iz sljedećih područja djelovanja: glazbena djelatnost i glazbeno-scenska djelatnost, književna djelatnost, kazališna djelatnost, tradicijska djelatnost i izvedbena suvremena umjetnost.**

Grad Koprivnica zadržava pravo mijenjanja broja planiranih sklopljenih ugovora.

**Udruge građana mogu podnijeti najviše 2 prijave, osim udruga građana i organizacija civilnog društva koje su se prijavile na Javni poziv za predlaganje programa javnih potreba u kulturi Grada Koprivnice za 2023. godinu- one mogu prijaviti najviše 1 manifestaciju ili 1 festival.**

**Točka 2.**

**2.1. Prihvatljivi prijavitelji**

**Prihvatljivi prijavitelji su udruge građana koje ispunjavaju sljedeće uvjete:**

1. upisani su u Registar neprofitnih organizacija,
2. upisani su u odgovarajući Registar, odnosno registrirani su kao udruge, zaklade, organizacije civilnog društva ili druge pravne osobe čija temeljna svrha nije stjecanje dobiti,
3. prijava na Javni poziv bude ocijenjena kao značajna za razvoj grada Koprivnice i zadovoljava javne potrebe Grada definirane razvojnim i strateškim dokumentima,
4. uredno su ispunili obveze iz svih prethodno sklopljenih ugovora o financiranju iz proračuna Grada i drugih javnih izvora zaključno s 2022. godinom,
5. nema dugovanja s osnove plaćanja doprinosa za mirovinsko i zdravstveno osiguranje i plaćanja poreza te drugih davanja prema državnom proračunu i proračunu Grada Koprivnice,
6. protiv osobe ovlaštene za zastupanje i voditelja manifestacije i festivala ne vodi se kazneni postupak i nije pravomoćno osuđena za prekršaje ili kaznena djela definirana Uredbom,
7. općim aktom ima uspostavljen model dobrog financijskog upravljanja i kontrola te način sprječavanja sukoba interesa pri raspolaganju javnim sredstvima,
8. uredno predaje sva izvješća Gradu i drugim institucijama,
9. manifestacija i festival nisu na drugi način sufinancirani iz Proračuna Grada Koprivnice za tekuću godinu,
10. manifestacija i festival provodi se na području grada Koprivnice.

**Neprihvatljivi prijavitelji su:**

1. ogranci organizacija civilnog društva koji nemaju pravnu osobnost,
2. političke stranke,
3. vjerske zajednice,
4. ustanove,
5. članice Zajednice športskih udruga grada Koprivnice, Vatrogasne zajednice grada Koprivnice i Zajednice tehničke kulture grada Koprivnice.

**2.2. Prihvatljivi i neprihvatljivi troškovi**

**Prihvatljivi troškovi**

Sufinancirati će se troškovi prijave koji su nastali od 1. siječnja 2023. do 31. prosinca 2023. godine. Troškove koje pokriva Grad Koprivnica prvotno će se dogovoriti s udrugom građana prije sklapanja ugovora. Prihvatiti će se troškovi koji su isključivo vezani uz organizaciju manifestacije i festivala.

**Neprihvatljivi troškovi**

Neprihvatljivi troškovi su:

* dvostruko financiranje, odnosno troškovi koji su financirani drugim bespovratnim

sredstvima ili iz Državnog proračuna,

* nabava nove ili rabljene opreme koja ne služi isključivo za provođenje manifestacije i festivala,
* dugovanja, kamate, zajmovi, troškovi jamstava i slične naknade,
* bankovni troškovi,
* knjigovodstvene usluge,
* ostali nenavedeni troškovi za koje u trenutku potpisivanja ugovora Grad Koprivnica procjeni da su neprihvatljivi.

**Prednost u financiranju prijave ostvaruju udruge građana** koje zadovoljavaju osnovne uvjete za dodjelu sredstava:

* manifestacija i festival koja ostvari minimalno 50% ocjene prema Obrascu ocjene kvalitete,
* da udruga koja provodi manifestaciju i festival djeluje na području Grada Koprivnice,
* da se manifestacija i festival provodi na području Grada Koprivnice,
* da manifestacija i festival zadovoljavaju potrebe za razvoj kulturnog i turističkog života Grada Koprivnice,
* manifestacije i festivali koji se provode u prigradskim naseljima Grada Koprivnice,
* manifestacija i festival koja se provodi duži niz godina u Gradu Koprivnici,
* da manifestacija i festival nije na drugi način sufinancirana iz Proračuna Grada Koprivnice za tekuću godinu.

**Točka 3.**

**Kako se prijaviti**

**Dokumentacija koja mora biti priložena uz prijavu na Javni poziv** sadrži:

1. Obrazac opisa prijave,
2. Obrazac proračuna.

**Dodatna dokumentacija:**

1. Zapisi, publikacije, novinski članci te ostali materijali koji prikazuju rad udruge i u izravnoj su vezi s prijavom na Javni poziv.

Dokumentacija koja se prilaže u papirnatom obliku uz prijavu na Javni poziv ispunjava se na hrvatskom jeziku, mora sadržavati sve podatke koji se traže **(što znači da je potrebno obrazac ispuniti u cijelosti!)** i **mora biti ispunjena na računalu**. Obrazac treba biti **potpisan od strane osobe ovlaštene za zastupanje te ovjeren**.

Nepotpuni obrazac neće biti uzet u razmatranje. **Rukom ispisani obrazac neće biti uzet u razmatranje**. Ukoliko Prijavni obrazac sadrži navedene nedostatke, prijava će se smatrati nevažećom.

Glavne točke i pitanja u obrascima NIJE DOZVOLJENO mijenjati, dodavati ili brisati.

Dozvoljeno je dodavati jedino potrebne retke i mjesta za nadopunu sadržaja, tj. teksta koji se odnosi na objašnjavanje točaka i pitanja u obrascima.

**Dokumentaciju za prijavu** na Javni poziv potrebno je poslati **u papirnatom obliku** ili **online** putem mrežne stranice Grada Koprivnice [www.cooltura-kc.hr](http://www.cooltura-kc.hr) .

Prijavni obrasci mogu naći na web-stranici Grada Koprivnice [www.koprivnica.hr](http://www.koprivnica.hr).

Rok za prijavu na Javni poziv je **15. prosinca 2023. godine, odnosno do iskorištenja sredstava.**

Prijava je **dostavljena u roku ako je dostavljena minimalno 15 dana prije provedbe manifestacije i festivala**.

Sve prijave dostavljene izvan roka neće biti uzete u razmatranje.

Obrazac opisa prijave u papirnatom obliku dostavlja se poštom ili osobno na adresu, **najkasnije 15 dana prije** organiziranja manifestacije i festivala:

**Grad Koprivnica**

**Upravni odjel za društvene djelatnosti**

**Zrinski trg 1, 48 000 Koprivnica**

**s naznakom: „Za Javni poziv – manifestacije i festivali“**

**ili**

**se prijava popunjava online na mrežnoj stranici Grada Koprivnice** [**www.cooltura-kc.hr**](http://www.cooltura-kc.hr) **.**

**Prijedlozi se mogu slati do zaključno 15.12.2023. godine, odnosno do iskorištenja sredstava.**

**Prijave će se obrađivati po zaprimanju, svaka prijava pojedinačno.**

**Točka 4.**

**Kako do odgovora na pitanja?**

**Kome se, kako i u kojem roku obratiti za dodatna pojašnjenja?**

Sva pitanja vezana uz ovaj Javni poziv mogu se postaviti elektroničkim putem, slanjem upita na adresu elektronske pošte: [drustvene.djelatnosti@koprivnica.hr](mailto:drustvene.djelatnosti@koprivnica.hr).

Pitanja se mogu postavljati zaključno do 1.12.2023. godine, odnosno do zatvaranja Javnog poziva.

Odgovori na pojedine upite u najkraćem mogućem roku poslat će se izravno na adrese onih koji su pitanja postavili.

**Točka 5.**

**Procjena prijava, donošenje odluke o dodjeli sredstava i ugovaranje**

Sve pristigle i zaprimljene prijave proći će kroz sljedeću proceduru:

1. Procjena prijava u odnosu na propisane uvjete Javnog poziva,
2. Ocjenjivanje prijava koje su zadovoljile propisane uvjete Javnog poziva,
3. Pregovaranje i Zaključak o dodjeli sredstava,
4. Ugovaranje.

**5.1. Procjena prijava u odnosu na propisane uvjete Javnog poziva**

Povjerenstvo za ocjenu ispunjavanja propisanih (formalnih) uvjeta Javnog poziva, Upravnog odjela za društvene djelatnosti Grada Koprivnice pristupit će postupku ocjene ispunjavanja propisanih uvjeta Javnog poziva, a sukladno odredbama Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15 i 37/21) i Pravilnika o financiranju javnih potreba Grada Koprivnice („Glasnik Grada Koprivnice“ broj 3/15, 3/16 i 7/19).

U postupku provjere ispunjavanja formalnih uvjeta Javnog poziva provjerava se:

* je li prijava dostavljena na pravi Javni poziv i u zadanom roku,
* je li zatraženi iznos sredstava unutar financijskih pragova postavljenih u Javnom pozivu,
* je li prijavitelj prihvatljiv sukladno ovim Uputama za prijavitelje,
* jesu li dostavljeni, potpisani i ovjereni svi obvezni obrasci,
* jesu li ispunjeni drugi formalni uvjeti sukladno ovim Uputama za prijavitelje.

Razmatrat će se samo potpune, pravovremeno dostavljene prijave na propisanom obrascu. Predsjednik Povjerenstva za ocjenu ispunjavanja propisanih (formalnih) uvjeta Javnog poziva donosi zaključak koje se prijave upućuju u daljnju proceduru, odnosno stručno ocjenjivanje, a koje se odbijaju iz razloga ne ispunjavanja propisanih uvjeta Javnog poziva, za svaku prijavu pojedinačno.

Sve udruge građana čije prijave budu odbijene iz razloga neispunjavanja propisanih uvjeta Javnog poziva, o toj činjenici biti će obaviještene u roku od najviše osam dana od dana donošenja zaključka, nakon čega imaju narednih osam dana od dana prijema obavijesti, podnijeti prigovor.

**5.2. Ocjenjivanje prijava koje su zadovoljile propisane uvjete Javnog poziva**

Povjerenstvo za ocjenjivanje prijava pristiglih na ovaj Javni poziv razmatra i ocjenjuje prijave koje su ispunile formalne uvjete Javnog poziva sukladno kriterijima propisanim u Obrascu ocjene prijave na ovaj Javni poziv. Ocjenjivači Povjerenstva za ocjenjivanje prije provedbe ocjenjivanja potpisati će izjavu o nepristranosti i povjerljivosti čime se sprječava sukob interesa. Povjerenstvo za ocjenjivanje daje prijedlog za odobravanje financijskih sredstava za organiziranje manifestacije i festivala, o kojem, uzimajući u obzir sve činjenice, daje neobvezujuće mišljenje Pročelnica Upravnog odjela za društvene djelatnosti.

Zaključak o odobravanju financijskih sredstava za organiziranje manifestacija i festivala, po dostavljenom mišljenju Pročelnice Upravnog odjela za društvene djelatnosti donosi Gradonačelnik Grada Koprivnice.

**5.3. Pregovaranje i Zaključak o dodjeli sredstava**

Upravni odjel za društvene djelatnosti provesti će postupak pregovaranja s udrugama građana. Upravni odjel za društvene djelatnosti će pregovarati o stavkama proračuna manifestacije/festivala i aktivnostima u opisnom dijelu manifestacije/festivala koje treba izmijeniti. Prilikom pregovaranja Grad će prioritet financiranja staviti na aktivnosti koje će učinkovitije ostvariti ciljeve iz razvojnih i strateških dokumenata Grada.

Nakon utvrđenih usklađenih proračuna i aktivnosti manifestacije/festivala u postupku pregovaranja Gradonačelnik Grada Koprivnice donosi Zaključak o odobravanju financijskih sredstava za manifestaciju/festival.

Zaključak o odobravanju financijskih sredstava za organiziranje manifestacije i festivala objaviti će se na web stranici Grada Koprivnice [www.koprivnica.hr](http://www.koprivnica.hr).

Grad će, u roku od 8 dana od dana donošenja Zaključka o dodjeli financijskih sredstava obavijestiti udruge građana o rezultatima.

**5.4. Podnošenje prigovora**

Udruge koje su nezadovoljne Zaključkom o dodjeli financijskih sredstava imaju pravo podnijeti prigovor. Prigovor se može podnijeti u roku od 8 dana od primitka Zaključka i to na postupak Javnog poziva, na Zaključak o neispunjavanju propisanih uvjeta poziva, na ocjenjivanje nekog kriterija s ocjenom 0 (ukoliko udruga smatra da je u prijavi dostavila dovoljno argumenata za drugačije ocjenjivanja), na Zaključak o dodjeli financijskih sredstava ili visini dodijeljenih sredstava.

Prigovori se podnose Upravnom odjelu za društvene djelatnosti, a odluku po prigovoru, uzimajući sve činjenice donosi Povjerenstvo za prigovore.

Rok za donošenje odluke po prigovoru je 8 radnih dana od dana primitka prigovora.

**5.5. Sklapanje ugovora i modeli plaćanja**

Prije potpisivanja ugovora, Grad Koprivnica će, od potencijalnih korisnika financijskih sredstava dodijeljenih temeljem ovog Javnog poziva, zatražiti:

1. **Bjanko zadužnicu za odobrena sredstva veća od 663,00 eura**
2. **Obrazac izjave o nepostojanju dvostrukog financiranja,**
3. **Potvrdu porezne uprave o nepostojanju duga,**
4. **Uvjerenje o nekažnjavanju za odgovornu osobu udruge.**

Sa svim udrugama kojima su odobrena financijska sredstva i po dostavi ostale dokumentacije navedene u ovoj točki, Grad će sklopiti ugovor o sufinanciranju manifestacije ili festivala.

**Modeli plaćanja**

Odobrena financijska sredstva udruzi, a po dostavi Zahtjeva za isplatom sredstava isplaćuju se kako slijedi:

a) za iznos do 2.654,00 eura/19.996,56 kuna – 100% Financijskih sredstava - u roku od 30 dana od dana potpisivanja Ugovora, odnosno od dostave Zahtjeva za isplatom sredstava,

b) za iznos veći od 2.654,00 eura/ 19.996,56 kuna:

* 90% Financijskih sredstava - u roku od 30 dana od dana potpisivanja Ugovora, odnosno od dostave Zahtjeva za isplatom sredstava,
* 10% Financijskih sredstava - u roku od 30 dana od dana prihvaćanja Izvještaja o realizaciji manifestacije ili festivala i dostavi Zahtjeva za isplatom sredstava.

**Točka 6.**

**Izvještavanje**

Udruga građana je po završetku manifestacije i festivala, u roku od 30 dana, a najkasnije do 10. prosinca 2023. godine, dužna dostaviti Obrasce izvještaja provedbe koji su sastavni dio dokumentacije ovog Javnog poziva.

Uz opisno i financijsko izvješće dostavljaju se kopije računa, ugovora, bankovni izvodi te popratni materijali kao što su isječci iz novina, video zapisi, fotografije i slično.

**Točka 7.**

**Praćenje provedbe odobrenih i sufinanciranih programa/projekata**

Grad će u suradnji s korisnikom financiranja, s ciljem poštivanja načela transparentnosti trošenja proračunskog novca i mjerenja vrijednosti povrata za uložena sredstva pratiti provedbu sufinanciranih manifestacija i festivala, sukladno Zakonu o udrugama, Zakonu o fiskalnoj odgovornosti, Zakonu o financijskom poslovanju i računovodstvu neprofitnih organizacija, Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge, Pravilniku o financiranju javnih potreba Grada Koprivnice i drugim pozitivnim propisima.

Kroz postupke praćenja će se razvijati partnerski odnos između Grada Koprivnice i udruge kao provoditelja manifestacije i festivala, a na temelju praćenja i vrednovanja rezultata pojedinačnih manifestacija i festivala, u cilju utvrđivanja učinkovitosti ulaganja i razine promjena koje su se u lokalnoj zajednici odnosno u društvu dogodile zahvaljujući provedbi potpore, Grad će vrednovati rezultate i učinke cjelokupnog Javnog poziva i planirati buduće aktivnosti u pojedinom prioritetnom području sufinanciranja. Praćenje će se vršiti na dva načina: odobravanjem opisnih i financijskih izvješća udruga te kontrolom „na licu mjesta“ od strane službenika Grada Koprivnice, u prethodnom dogovoru s udrugom.